लक्ष्मीकांत वर्मा के अनुसार नई कविता की मुख्य प्रवृत्तियां पाँच प्रकारों में विभाजित की जा सकती हैं।
लक्ष्मीकांत वर्मा के अनुसार नई कविता की मुख्य प्रवृत्तियां पाँच प्रकारों में विभाजित की जा सकती हैं। पहली प्रवृत्ति यथार्थवादी अहंवाद की है, जिसमें यथार्थ की स्वीकृति के साथ-साथ कभी अपने अस्तित्व को उस यथार्थ का अंश मानकर उसके प्रति जागरूक अभिव्यक्तियाँ देता है। दूसरी प्रवृत्ति व्यक्ति-अभिव्यक्ति की स्वच्छंद प्रवृत्ति है,जिसमें आत्मानुभूति की समस्त संवेदना को बिना किसी आग्रह के रखने की चेष्टा की जाती है। तीसरी प्रवृत्ति आधुनिक यथार्थ से द्रवित व्यंग्यात्मक दृष्टि की है,जिसमें वर्तमान कटुताओं और विषमताओं के प्रति कवि की व्यंग्यपूर्ण भावनाएँ व्यक्त हुई है। चौथी प्रवृत्ति ऐसे कवियों की है,जिसमें रस और रोमांच के साथ-साथ आधुनिकता और समसामयिकता का प्रतिनिधित्व संपूर्ण रूप में वक्त हुआ है। पाँचवी प्रवृत्ति उस चित्रमयता और अनुशासित शिल्प की भी है, जो आधुनिकता के संदर्भ में होते हुए भी समस्त यथार्थ को केवल बिंबात्मक रूप में ग्रहण करता है। यथार्थवादी अहंवाद‌ के कवियों में 'अज्ञेय', गजानन माधव 'मुक्तिबोध','कुंवर नारायण', 'सर्वेश्वर दयाल सक्सेना' इत्यादि की रचनाएँ आती है। वही चित्रमयता और अनुशासित शिल्प के अंतर्गत 'जगदीश गुप्त', 'केदारनाथ सिंह' और 'शमशेर बहादुर सिंह' की रचनाएँ प्रस्तुत होती है।